+-----------------------------------------------------------------------+
| เอกสารแนบ 3 รายงานการกำกับดูแลกิจการของคณะกรรมการตรวจสอบ                 |
+-----------------------------------------------------------------------+

คณะกรรมการตรวจสอบได้รับการแต่งตั้งจากคณะกรรมการบริษัท
ประกอบด้วยกรรมการอิสระซึ่งเป็นผู้ทรงคุณวุฒิทั้งด้านบัญชีการเงิน และบริหารองค์กรจำนวน 4 ท่าน
ได้แก่

1) นายวรกานต์ ชูโต เป็นประธานคณะกรรมการตรวจสอบ (เข้าประชุม 6 ครั้งจากจำนวน 6
ครั้ง)

2) นายชัชวิน เจริญรัชต์ภาคย์ (เข้าประชุม 5 ครั้งจากจำนวน 6 ครั้ง)

3) นายธัชพล โปษยานนท์ (เข้าประชุม 4 ครั้งจากจำนวน 6 ครั้ง)

4) นายชัยประนิน วิสุทธิผล (เข้าประชุม 5 ครั้งจากจำนวน 6 ครั้ง)

คณะกรรมการตรวจสอบได้ปฏิบัติงานตามหน้าที่และความรับผิดชอบตามที่ได้รับมอบหมายจากคณะกรรมการบริษัท
และตามกฎบัตรคณะกรรมการตรวจสอบที่บริษัทกำหนดไว้
โดยสอดคล้องกับข้อกำหนดของคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย ได้แก่ การสอบทานรายงานทางการเงิน
สอบทานให้บริษัทมีระบบการควบคุมภายในและระบบการตรวจสอบภายในที่เหมาะสมและมีประสิทธิผล
การสอบทานให้บริษัทปฏิบัติตามกฎหมาย การเสนอแต่งตั้งผู้สอบบัญชีและเสนอค่าตอบแทนผู้สอบบัญชี
การพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
การกำกับดูแลกิจการที่ดี เป็นต้น

ในรอบปี 2552 คณะกรรมการตรวจสอบได้มีการประชุมร่วมกับผู้บริหาร ผู้สอบบัญชีภายนอก
และผู้ตรวจสอบภายในรวมทั้งสิ้น 6 ครั้ง สรุปสาระสำคัญของการปฏิบัติหน้าที่ได้ดังนี้

1)  การสอบทานงบการเงินประจำปี 2551 และงบการเงินรายไตรมาสปี 2552
    รวมทั้งรายงานทางการเงินที่เกี่ยวข้อง
    เพื่อให้มั่นใจว่าได้ว่างบการเงินได้จัดทำตามหลักการบัญชีที่รับรองทั่วไปและมีการเปิดเผยข้อมูลในสาระสำคัญที่ครบถ้วนและเพียงพอ

2)  ร่วมประชุมกับผู้ตรวจสอบภายในและผู้บริหารที่เกี่ยวข้องเพื่อพิจารณาแผนการตรวจสอบภายในของบริษัท
    เพื่อให้มั่นใจว่าการตรวจสอบภายในของบริษัทมีขอบเขตครอบคลุมประเด็นที่มีนัยสำคัญครบถ้วน
    และสามารถบริหารความเสี่ยงที่อาจเกิดขึ้นได้อย่างมีประสิทธิภาพ

3)  กำกับดูแลและสอบทานงานตรวจสอบภายในให้เป็นไปตามแผนงานที่ได้รับอนุมัติ
    และประเมินผลการตรวจสอบร่วมกับผู้ตรวจสอบภายใน
    รวมถึงประเมินความเพียงพอและความมีประสิทธิภาพของระบบการควบคุมภายใน
    และได้เสนอแนะให้ฝ่ายบริหารดำเนินการปรับปรุงแก้ไข
    พร้อมทั้งได้สนับสนุนให้มีระบบการบริหารความเสี่ยงที่มีประสิทธิภาพ
    ในรอบปีมีการสอบทานระบบการควบคุมภายใน 3 เรื่อง คือ เรื่องการจัดการสินทรัพย์ถาวร
    การจัดการทรัพยากรบุคคล และการซ่อมบำรุง ซึ่งพบว่า
    บริษัทมีระบบการควบคุมภายในที่มีประสิทธิภาพเพียงพอในการดำเนินธุรกิจ
    และไม่พบประเด็นปัญหาหรือข้อบกพร่องของการดำเนินงานที่เป็นสาระสำคัญ

4)  กำกับดูแลการปฏิบัติงานของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของคณะกรรมการกำกับหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย
    รวมถึงข้อกำหนดในเรื่องรายการที่อาจมีความขัดแย้งทางผลประโยชน์
    กฎหมายอื่นที่เกี่ยวข้องกับธุรกิจของบริษัท และข้อบังคับบริษัท
    คณะกรรมการตรวจสอบมีความเห็นว่าบริษัทได้ปฏิบัติตามกฎหมายและข้อกำหนดดังกล่าวอย่างครบถ้วนแล้ว

สำหรับปี 2553 คณะกรรมการตรวจสอบได้สอบทานงบการเงินประจำปี 2552
และรายงานทางการเงินที่เกี่ยวข้อง
และมีความเห็นว่างบการเงินได้จัดทำตามหลักการบัญชีที่รับรองทั่วไปและมีการเปิดเผยข้อมูลในสาระสำคัญที่ครบถ้วนและเพียงพอ

นอกจากนี้คณะกรรมการตรวจสอบได้พิจารณาคุณสมบัติของสำนักงานตรวจสอบบัญชี
โดยคำนึงถึงความน่าเชื่อถือ ความเพียงพอของทรัพยากร
และปริมาณงานตรวจสอบของสำนักงานตรวจสอบบัญชี รวมถึงประสบการณ์ของบุคลากร
คณะกรรมการตรวจสอบมีมติเห็นชอบให้เสนอต่อคณะกรรมการบริษัท
เพื่อขออนุมัติจากที่ประชุมผู้ถือหุ้นแต่งตั้ง นายเมธี รัตนศรีเมธา หรือนางสาวกัลยารัตน์ ชัยวรพงศา
หรือนายพิศิษฐ์ ชีวะเรืองโรจน์ แห่งบริษัท เอ็ม อาร์ แอนด์ แอสโซซิเอท จำกัด
เป็นผู้สอบบัญชีของบริษัทประจำปี 2553